**Informatīvais ziņojums**

Par 2016. gada 11.-12. jūlijā neformālajā Eiropas Savienības Vides un klimata ministru sanāksmē izskatāmajiem jautājumiem

2016. gada 11.-12. jūlijā notiks neformālā Eiropas Savienības (turpmāk – ES) Vides un klimata ministru sanāksme (turpmāk – neformālā sanāksme) Bratislavā (Slovākija).

Neformālās sanāksmes laikā notiks diskusijas par ūdeņu pārvaldību kontekstā ar klimata pārmaiņu ietekmi Eiropā un par starptautiskajām klimata sarunām. Šā gada 12. jūlija pēcpusdienas sesijā ES klimata ministri kopā ar ES enerģētikas ministriem diskutēs par ilgtspējīgu finansējumu un jaunu pārvaldību, lai sasniegtu ES klimata un enerģētikas mērķus.

Šā gada 11. jūlijā ES vides ministri arī aicināti piedalīties Slovākijas prezidentūras organizētajā ministru konferencē „Uzlabota ūdeņu pārvaldība ar mērķi stiprināt vides integritāti”.

**I Ūdeņu pārvaldība kontekstā ar klimata pārmaiņu ietekmi Eiropā**

Neformālās sanāksmes laikā ministri diskutēs par ES ūdens politiku un ūdeņu pārvaldību saistībā ar pielāgošanos (adaptāciju) klimata pārmaiņām, īpašu uzmanību pievēršot ūdens trūkuma, sausuma un plūdu problēmām. Diskusija notiks, balstoties uz Slovākijas prezidentūras sagatavotiem jautājumiem.

Klimata pārmaiņas kļuvušas par vienu no cēloņiem ar ūdeņiem saistītām problēmām, kā arī izmaiņām ūdens ekosistēmās. Atsevišķos ES reģionos sausuma un ūdens resursu trūkuma problēmas kļūst arvien jūtamākas. Katru gadu vairākas ES dalībvalstis cieš no plūdu (jo īpaši intensīvu nokrišņu un vētru izraisīto) postošajām sekām. Turklāt prognozēs rāda, ka klimata pārmaiņu ietekmē minētās problēmas var tikai saasināties.

Minētajām problēmām ir svarīga ietekme uz iedzīvotāju dzīves kvalitāti, vidi un ekonomiku (jo īpaši lauksaimniecību, enerģētiku, ūdens saimniecību, tūrismu, navigāciju). Tāpēc nepieciešami efektīvi risinājumi, ņemot vērā zinātniskās un tehniskās zināšanas par ūdens trūkuma, ūdens nepietiekamības un plūdu raksturu un tendencēm, ES līmeņa stratēģijas un rīcībpolitikas, kā arī ES dalībvalstu un atšķirīgo Eiropas reģionu pieredzi ūdens trūkuma, sausuma un plūdu gadījumos, īpaši starptautiskajos (pārrobežu) upju apgabalu baseinos.

Kopš 2015. gada beigām ES dalībvalstīs tiek publicēti upju baseinu apsaimniekošanas plāni 2016.-2021. gadam saskaņā ar Ūdens ietvardirektīvu[[1]](#footnote-1). Tajos tiek izvērtēta arī klimata pārmaiņu ietekme uz upju baseiniem. Klimata pārmaiņu ietekme uz ūdeņiem iezīmēta kā viena no globālajām problēmām, kas ietekmē ūdeņus, arī Eiropas ūdens resursu aizsardzības konceptuālajā plānā[[2]](#footnote-2) un ES stratēģijā par pielāgošanos klimata pārmaiņām[[3]](#footnote-3).

**Latvijas viedoklis**

*1. Vai ūdens resursu trūkuma un sausuma problēmas ir aktuālas ES dalībvalstīm, Eiropas reģioniem un ES kopumā? Kāda varētu būt ūdens resursu trūkuma, sausuma un plūdu iespējamā ietekme uz Eiropas ekonomiku?*

Jautājums par ūdens trūkumu, sausumu un plūdiem ir būtisks visām ES dalībvalstīm. Tādēļ šīm problēmām jāpievērš uzmanība un jāmeklē risinājumi. Arī Latvijā, kas ir pat ļoti bagāta ar pazemes un saldūdens krājumiem. Minētais jāaplūko kopsakarā ar faktu, ka biežāki un stiprāki kļūst ar klimata pārmaiņām saistītie ekstrēmie notikumi: vētras, plūdi, strauji un intensīvi nokrišņi, ilgstošs sausums un karstums.

Vienlaikus jāatzīmē, ka minēto problēmu intensitāte, radītais kaitējums un ietekme uz tautsaimniecību būtiski atšķiras ES dalībvalstīs, arī prognozes par iespējamām izmaiņām nākotnē ir atšķirīgas. Šīs atšķirības jāņem vērā, gan domājot par politikas veidošanu, gan konkrētām rīcībām.

Latvijā pagaidām vēl nav veikts vispusīgs novērtējums par sausumu un plūdu ietekmi uz ekonomiku. Taču jaunākie zinātniskie pētījumi[[4]](#footnote-4) liecina, ka klimata pārmaiņu negatīvā ietekme uz pasaules ekonomiku kopumā līdz šā gadsimta beigām tikai pieaugs. Pastāv 63 % iespēja, ka pasaules IKP samazināsies vairāk nekā par 10 %, 51 % iespēja – ka pasaules IKP samazināsies vairāk nekā par 20 % un 12 % iespēja, ka pasaules IKP samazināsies pat vairāk nekā uz pusi. Līdzīgas tendences novēros arī ES. Vienlaikus jāatzīmē, ka Latvijai prognozētās klimata pārmaiņas attiecībā uz izmaiņām ūdens vidē nav tik ekstrēmas salīdzinājumā ar tām, kādas varētu skart Dienvideiropu un Centrāleiropu.

Latvija ik gadu saskaras lielākoties ar plūdu, un arī sausuma, radītajiem zaudējumiem, kas kopumā ir vairāki miljoni *euro*. Tie novērojami lielākoties lauksaimniecībā, mežsaimniecībā, mājsaimniecībās, enerģētikā. Lauksaimniecībā veiksmīgi darbojas apdrošināšanas sistēma, tādējādi lauksaimniekiem arī pašiem iesaistoties dabas postījumu prevencijā, ne tikai vienpusēji saņemot atlīdzības no valsts budžeta par nodarītajiem zaudējumiem.

*2. Vai ES politika ūdens resursu trūkuma un sausuma jomā ir adekvāta un ir nodrošinājusi vēlamos rezultātus? Vai ANO Ilgtspējīgas attīstības mērķi vai plānotā ES Ūdens politikas pārskatīšana un ES Stratēģija, lai pielāgotos klimata pārmaiņām, var pamudināt atsākt diskusiju par ūdens resursu trūkumu, sausumu un plūdiem?*

Latvija uzskata, ka caur rīcībpolitikām un pasākumiem visas trīs ar ūdeni saistītās problēmas – ūdens trūkums, sausums un plūdi – jāskata vienoti, nevis katru atsevišķi, jo arvien biežāk vērojami klimatiskie ekstrēmi. Piemēram, stipras lietavas mijas ar ilgstošiem karstuma un sausuma periodiem gan Centrāleiropā, gan Ziemeļeiropā. Tad īslaicīgu un intensīvu lietusgāžu vai ilglaicīgu lietavu laikā savāktais lietus ūdens ļoti noder lauksaimniecībā, pilsētās zaļo zonu un ielu laistīšanai, kad valda sausums un/vai karstums.

Šobrīd grūti objektīvi izvērtēt Eiropas ūdens resursu aizsardzības konceptuālā plāna rīcību rezultātus. Atbildes varētu sniegt pirmajos un atjaunotajos upju baseinu apsaimniekošanas plānos ietvertā slodžu novērtējuma salīdzinājums, kā arī 2018. gadā plānotais Eiropas Komisijas (EK) izvērtējuma ziņojums par upju baseinu apsaimniekošanas plāniem. Latvijā tādi pasākumi kā ūdens ieguves un patēriņa uzskaite, dabas resursu nodokļa maksājumi par ūdens ieguvi tiek izmantoti jau gadiem un ir pierādījuši savu efektivitāti, veicinot racionālu ūdens lietojumu.

Saistībā ar plūdu risku pārvaldību jāatzīmē, ka pirmie plūdu riska pārvaldības plāni ES dalībvalstīs bija jāapstiprina tikai pagājušā gada beigās. Pirms sākt jaunu diskusiju, būtu jāparedz laiks šo plānu īstenošanai un efektivitātes novērtēšanai.

Saistībā ar ES tiesību aktu un politikas plānošanas dokumentu un rīcībpolitiku sasaisti ar Apvienoto Nāciju Organizācijas (turpmāk – ANO) Ilgtspējīgas attīstības mērķiem (*SDGs*), Latvija uzskata, ka minētās ūdens problemātikas kontekstā būtu jāskata arī ANO Sendai Ietvarprogrammā katastrofu riska mazināšanai laika posmam 2015.-2030. gads (*UNISDR*)[[5]](#footnote-5).

*3. Vai ES dalībvalstis ir pieņēmušas adekvātas stratēģijas un noteikušas efektīvus pasākumus upju baseinu apsaimniekošanas plānu 2016.-2021. gadam kontekstā? Kādus politikas instrumentus un pasākumus dalībvalstis grasās īstenot, lai risinātu sausuma un ūdens resursu trūkuma problēmas?*

Atzīmējam, ka daļā ES dalībvalstu upju baseinu apsaimniekošanas plāni 2016.-2021. gadam vēl nav apstiprināti[[6]](#footnote-6). Līdz ar to pašlaik pāragri spriest par valstu izvēlēto stratēģiju un plānoto pasākumu efektivitāti.

Latvijā upju baseinu apgabalu apsaimniekošanas plāni ir izstrādāti un apstiprināti visiem četriem lielo upju (Daugavas, Gaujas, Lielupes un Ventas) baseiniem (turpmāk – apsaimniekošanas plāni). Attiecībā uz klimata pārmaiņu ietekmēm (riskiem) vērtēti iespējamie plūdu riski, izstrādāti un apstiprināti plūdu riska pārvaldības plāni. Savukārt ūdens trūkuma vai sausuma riski saistībā ar mainīgo klimatu un tā ekstrēmiem pagaidām vēl nav izvērtēti. Kā pamata pasākumi apsaimniekošanas plānos ir ietvertas prasības saņemt atļaujas ūdens ieguvei, veikt ūdens ieguves uzskaiti, maksāt dabas resursu nodokli par ūdens ieguvi. Pasākumu efektivitāte tiek izvērtēta, uzsākot nākamo apsaimniekošanas plānu izstrādi.

Latvija, domājot par ūdens trūkumu, sausumu un plūdiem, šobrīd veido Nacionālo pielāgošanās klimata pārmaiņām stratēģiju. Taču jau šobrīd būtiskākie pasākumi un rīcībpolitikas, saistītas vairāk ar dabas katastrofām, ietvertas valsts civilās aizsardzības sistēmā, kā arī plūdu riska pārvaldības plānos 2016.-2021. gadam.

Latvija uzskata, ka ūdens pārvaldība, t.sk. tādu risku kā ūdens trūkums, sausums un plūdi risināšana, būtu veicama integrēti, t.sk. ņemot vērā Ūdens ietvardirektīvu, Plūdu direktīvu[[7]](#footnote-7), ES Adaptācijas (pielāgošanās) klimata pārmaiņām stratēģiju, ES reģionālās stratēģijas un rīcības plānus (piemēram, Baltijas jūras rīcības plānu Baltijas jūras reģionā). Vienlaikus Latvija uzskata, ka, veidojot politiku un lemjot par rīcībām, jāņem vērā, ka šo problēmu intensitāte un – attiecīgi – piemērojamie risinājumi nav un nevar būt vienādi visā Eiropā.

*4. Kā privāto un publisko sektoru un nevalstiskās organizācijas var labāk iesaistīt sausuma un ūdens resursu trūkuma problēmu sisināšanā?*

Latvija atzīmē, ka ūdens trūkuma un sausuma problemātikas risināšanā, iesaistot privāto, valstisko un nevalstisko sektoru, vispirms ir jādomā par visaptverošas informācijas, ieskaitot datu analīzi, sniegšanu par klimata pārmaiņu būtību, to ietekmēm, riskiem, arī ieguvumiem konkrētajām mērķgrupām, sektoriem. Bez problēmas izpratnes nevar izvēlēties atbilstošas un efektīvas rīcībpolitikas un pasākumus. Minētie sektori būtu aktīvi jāiesaista visos rīcībpolitiku izstrādes un ieviešanas posmos.

Upju baseinu apgabalu apsaimniekošanas plāni ir labs instruments, kas var palīdzēt šo iesaisti nodrošināt, gan plānu izstrādes gaitā, gan pusgadu ilgās sabiedriskās apspriešanas gaitā.

Latvija atzinīgi novērtē arī iespējas piedalīties ES zinātnes un inovāciju programmā Apvārsnis 2020, Life+ projektos. Latvijā veiksmīgi strādā Latvijas Vides aizsardzības fonds, kas lielu vērību velta šīs problemātikas risinājuma projektiem.

**II Starptautiskās klimata sarunas**

Slovākijas prezidentūra organizē ministru diskusiju par starptautiskajām klimata sarunām, īpaši kontekstā ar ANO Vispārējās konvencijas par klimata pārmaiņām (turpmāk – Konvencijas) Līgumslēdzēju Pušu konferences 21. sesijā Parīzē, Francijā 2015. gada 12. decembrī (*COP21*) pieņemto Parīzes Nolīgumu[[8]](#footnote-8). Parīzes Nolīguma galvenie mērķi – pasaules vidējās temperatūras ierobežošana 20C līmenī, pielāgošanās un noturības veicināšana klimata pārmaiņu negatīvajām ietekmēm, kā arī investīciju novirzīšanas sekmēšana saskaņā ar oglekļa mazietilpīgu attīstību.

Nīderlandes prezidentūras laikā ES dažādos līmeņos pieņemti vairāki dokumenti, kas attiecas uz Parīzes Nolīgumu – 2016. gada marta Eiropadomes secinājumi[[9]](#footnote-9) (Parīzes Nolīguma savlaicīgas ratifikācijas nozīmīgums ES un dalībvalstu vārdā) un ES 2016. gada 20. jūnija Vides Ministru Padomes paziņojums[[10]](#footnote-10) par Parīzes Nolīguma ratifikāciju. 2016. gada 10. jūnijā EK publicēja priekšlikumu Padomes lēmumam par Parīzes Nolīguma noslēgšanu (ratifikāciju) ES vārdā.

2016. gada 16.-26. maijā Bonnā, Vācijā norisinājās Konvencijas pakļautās izpildinstitūcijas (SBI) 44. sesija, Zinātniskās un tehnoloģiskās konsultatīvās padomes (SBSTA) 44. sesija un Konvencijas sekretariāta rīkotā īpašās darba grupas par Parīzes nolīgumu (APA) 1. sesija (turpmāk – Bonnas sesija). Marokā 2016. gada novembrī notiks Konvencijas Līgumslēdzēju Pušu konferences 22. sesija (COP22), kuras laikā būs nepieciešams nodrošināt Pušu turpmāko rīcību saistībā ar Parīzes Nolīguma īstenošanu. Slovākijas prezidentūra uzsver, ka jāsagatavo daudz dažādu lēmumu, kas nepieciešami, lai Parīzes Nolīgums tiktu īstenots efektīvi.

Slovākijas prezidentūras diskusiju dokumentā īpaši tiek atzīmēts, ka *COP22* būs nepieciešams ES un tās dalībvalstīm parādīt, ka esam gatavi godāt savas saistības arī klimata finansējuma piešķiršanas kontekstā. Diskusiju dokumentā tiek iezīmēti arī jautājumi, kuros progress būtu īpaši svarīgs *COP22* laikā – globālā izsvēršana (*global stocktake)*, caurskatāmības ietvars, pielāgošanās, nacionāli noteiktie devumi (*NDCs*) un ar tiem saistītās informācijas prasības, kā arī finansējums.

Slovākijas prezidentūras uzdotie jautājumi:

*1. Kā agrīnās ratifikācijas izaicinājumi var tikt pārvērsti par iespēju globālai un ātrai rīcībai cīņai ar klimata pārmaiņām?*

*2. Kā ES COP22 laikā var veicināt transformējošo potenciālu un akcentēt INDCs fundamentālo svarīgumu? Kādas vēlmes būs attīstības valstīm šajā kontekstā un kā vislabākā veidā tikt ar tām galā?*

*3. Kā ES var sekmēt kopēju un konstruktīvu Parīzes nolīgumā ietverto nosacījumu lasījumu / saprašanu, lai novērstu to, ka puses atgriežas pie iepriekšējām pozīcijām un potenciāli aizkavē progresu COP22 laikā? Šis varētu būt īpaši svarīgi diskusijai par Varšavas Starptautiskā Mehānisma pārskatu un par tiem dienas kārtības punktiem ar tieši vai netiešu saikni ar adaptāciju.*

*4. Kā COP22 var vislabāk formulēt ceļa karti veicinošam dialogam 2018.gadā, lai kritiski novērtētu situāciju par veikto progresu, lai sasniegtu Parīzes nolīguma ilgtermiņa samazinājuma mērķi un lai dotu pozitīvo piemēru globālajam pārskatam?*

**Latvijas viedoklis**

Latvija uzskata, ka jādara viss iespējamais, lai ES un tās dalībvalstis būtu Parīzes Nolīguma Puses brīdī, kad tas būs stājies spēkā. Parīzes Nolīguma savlaicīga ratifikācija un Parīzes Nolīguma ātra stāšanās spēkā būs ļoti nozīmīgs signāls steidzamas rīcības nepieciešamībai klimata pārmaiņu novēršanā visām valstīm, pilsētām un pašvaldībām, uzņēmumiem, sabiedrībai kopumā un ikvienam no mums.

Latvija atgādina par Konvencija sekretariāta sagatavoto dokumentu par juridiska rakstura jautājumiem, kurā ir noteikta iespēja pirmo Parīzes Nolīguma līgumslēdzējpušu sanāksmi atklāt un tūlīt arī pārtraukt līdz brīdim, kad būs pabeigti nepieciešamie Konvencijas un Parīzes Nolīguma līgumslēdzējpušu lēmumi un Parīzes Nolīgumu ratificējušo valstu skaits būs lielāks. Tiesa, šādā situācijā jāuzmanās no sanāksmes pārtraukšanas laika nenoteiktības.

*COP22* moto būs praktiska rīcība, tādēļ ļoti būtiski tajā parādīt ES konkrēto rīcību klimata pārmaiņu samazināšanā, pielāgošanās klimata pārmaiņām veicināšanā, kā arī ES ieguldījumu kapacitātes celšanā attīstības valstīm.

Latvija uzskata, ka attīstības valstīm *COP22* ietvaros ļoti būtiski būs redzēt pieejamo atbalstu kapacitātes celšanai, kā arī pieejamo finansējumu konkrētiem projektiem klimata pārmaiņu ierobežošanai. ES nepieciešams skaidrāk pozicionēties, kā tieši tā redz kapacitātes celšanas virziena attīstību un ES lomu tajā.

Jāturpina attīstīt klimata sarunu ietvaros notiekošo paralēlo pasākumu kvalitāte. Bonnas sesija bija spilgts piemērs tam, ka šādi pasākumi ir ļoti vērtīgi un ir svarīgi ne tikai attīstības, bet arī attīstītajām valstīm, jo sniedz vispusīgu informāciju un palīdz attīstīt jaunus, konkrētus risinājumus klimata pārmaiņu novēršanai un pielāgošanās klimata pārmaiņām sasniegšanai. Ņemot vērā Parīzes Nolīguma apstiprināšanu un tādējādi noteikto stratēģisko virzību, šobrīd prioritārs ir ieviešanas jautājums un konkrētas rīcības.

Ļoti būtiski, ka ne tikai attīstītās valstis (to skaitā ES) informē par savu piešķirto atbalstu, bet arī, ka attīstības valstis dalās pieredzē ar citām attīstības valstīm piešķirtā finansējuma apgūšanā, piemēram, Zaļā Klimata Fonda (*Green Climate Fund*) ietvaros.

Bonnas sesija parādīja, ka valstīm ir dažādas izpratnes par *NDCs* tvērumu, tādēļ īpaši svarīgi ES pārstāvjiem *COP22* laikā un pirms tā, runājot ar dažādām valstīm, izzināt to pozīcijas un skaidrot ES nostāju, kā arī sagatavot izsvērtāku ES pozīciju sarunām *COP22* ietvaros.

Bonnas sesijas laikā neviena valsts neapšaubīja 2018. gada veicinošā dialoga aptvērumu un saistīja to ar siltumnīcefekta gāzu (turpmāk – SEG) emisiju samazināšanu. ES ir jānodrošina, ka 2018. gada veicinošais dialogs ņem vērā aktuālos zinātniskos pētījumus, jo īpaši Klimata pārmaiņu starpvaldību padomes (*IPCC*) aktuālos ziņojumus. 2018. gadā plānotais *IPCC* īpašais ziņojums par nepieciešamo pasaules SEG emisiju samazinājumu, lai ierobežotu pasaules vidējās temperatūras paaugstināšanos līdz ne vairāk kā 1.50C, var būt ļoti būtisks papildinājums veicinošā dialoga kontekstā.

**III Ilgtspējīgs finansējums un jauna pārvaldība, lai sasniegtu ES klimata un enerģētikas mērķus** (par klimata un enerģētikas politiku atbildīgo ministrukopīgā sesija)

Sinerģija starp ES klimata un enerģētikas politikām ir ES Enerģētikas Savienības jaunās pārvaldības sistēmas galvenā komponente. Lai sasniegtu tos mērķus, kas enerģētikas un klimata pārmaiņu mazināšanas jomā ir noteikti ar Eiropadomes 2014. gada 24. oktobra secinājumiem „Par klimata un enerģētikas politikas satvaru laikposmam līdz 2030. gadam”[[11]](#footnote-11) (turpmāk – Eiropadomes secinājumi), nepieciešamas piemērots finansiālais ietvars.

**1. daļa. Ilgtspējīgs finansējums t.s., Modernizācijas un Inovāciju fonds**

Slovākijas prezidentūra ir sagatavojusi diskusiju dokumentu par ilgtspējīgu finansēšanu, lai sasniegtu ES klimata un enerģētikas mērķus. Diskusiju dokumentā norādīts, ka lai sasniegtu 2030. gada mērķus, kā arī ilgtermiņā virzītos uz ekonomikas dekarbonizāciju, nākamajā desmitgadē būs nepieciešamas būtiskas investīcijas oglekļa mazietilpīgās tehnoloģijās un mehānismi, kas to nodrošinās.

Eiropadomes secinājumi nosaka, ka ES Emisijas kvotu tirdzniecības sistēma (turpmāk – ES ETS), kas tika izveidota ar Eiropas Parlamenta un Padomes direktīvu Nr.2003/87/EK[[12]](#footnote-12) (turpmāk – ETS direktīva), jāreformē un jānodrošina ES ETS laba un efektīva funkcionēšana. 2015. gada 15. jūlijā EK publicēja *Eiropas Parlamenta un Padomes direktīvas projektu, ar ko groza ETS direktīvu, lai sekmētu emisiju izmaksefektīvu samazināšanu un investīcijas mazoglekļa risinājumos* (turpmāk – Direktīvas projekts).

ES ETS 3. periodā (2013.-2020. gads) tika izveidots t.s. NER300 fonds, kas šobrīd ir viena no pasaules lielākajām finansēšanas programmām inovatīvu oglekļmazietilpīgu tehnoloģiju demonstrējumu projektiem. NER300 ietvaros tiek atbalstīti projekti, kuru mērķis ir CO2 uztveršana un ģeoloģiska uzglabāšana videi drošā veidā (turpmāk – CCS projekti) un inovatīvu atjaunojamās enerģijas tehnoloģiju demonstrējumu projekti (turpmāk – RES projekti). ES ETS 4. periodā (2021.-2030. gads) tiks turpināta ES ETS 3. perioda NER300 fonda darbība kā “Inovāciju fonds”. Fonda darbību aptvērums tiks papildināts ar maza apmēra projektiem (*small scale projects*) un inovatīviem projektiem rūpnieciskās ražošanas sektorā.

Saskaņā ar Eiropadomes secinājumiem, tiek veidots arī Modernizācijas fonds. Tas finansēs energoefektivitātes uzlabošanas un enerģētikas sektora modernizācijas projektus tajās ES dalībvalstīs, kurās IKP ir mazāks nekā 60 % no vidējā ES IKP (2013. gadā – Čehija, Igaunija, Slovākija, Lietuva, Latvija, Ungārija, Polija, Rumānija, Bulgārija). Direktīvas projektā ir iezīmēti nosacījumi šī fonda finanšu līdzekļu pieejamībai konkrētiem projektiem, kā arī ir iezīmēta šī fonda pārvaldība – plānots izveidot fonda Investīciju valdi (*Investment board*), kas noteiks kopēju ES līmeņa investīciju politiku, attiecīgus finansēšanas instrumentus un investīciju izvēles kritērijus.

Latvijas nacionālā pozīcija Nr. 1 „*Par Priekšlikumu Eiropas Parlamenta un Padomes direktīvai, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos*” tika apstiprināta Ministru kabineta 2015. gada 13. oktobra sēdē. Savukārt atjauninātā Latvijas nacionālā pozīcija Nr. 2 „*Par Priekšlikumu Eiropas Parlamenta un Padomes direktīvai, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos*” tika apstiprināta Ministru kabineta 2016. gada 14. jūnija sēdē.

**Latvijas viedoklis**

*1. Kāda esošā pieredze un labākie piemēri no jau esošiem nacionālajiem vai ES klimata finansēšanas mehānismiem varētu pastiprināt oglekļa mazietilpīgas attīstības instrumentu finansēšanu nākamajā desmitgadē?*

Latvijai ir būtiski, lai ES ETS ietvaros izveidotie finansēšanas mehānismi – Inovāciju fonds, Modernizācijas fonds un emisijas kvotu izsolīšana – būtu pieejami un reāli izmantojami visās dalībvalstīs un lai visās dalībvalstīs finansējumu emisiju samazināšanai var saņemt arī maza mēroga projekti, t.sk. ārpus ES ETS īstenojami projekti. Latvijai ir īpaši svarīgi, lai līdzekļi būtu lietojami, lai maksimāli samazinātu SEG emisijas ne-ETS sektoros, kas Latvijā sastāda 79,3 % no kopējām emisijām.

Līdz 2020. gadam Latvijā plānots realizēt tikai vienu NER300 projektu. Novērojams, ka mazām valstīm līdz šim bijis daudz grūtāk apgūt NER300 fonda finansējumu, jo tika atbalstīti liela mēroga sarežģīti projekti. Novērtējam, ka ar Eiropadomes secinājumiem tika noteikts, ka Inovāciju fondā (NER400), kā arī Modernizācijas fondā būs īstenojami maza mēroga projekti.

Lai stimulētu publiskās un privātās investīcijas, nepieciešams nodrošināt dažādo ES ETS instrumentu finansiālo līdzekļu plānošanas un izlietojuma caurspīdīgumu, ilgtermiņa skatījumu un pastāvīgumu, tādējādi nodrošinot augstāku investīciju atdevi un emisiju samazinājumus.

Liela nozīme 2030. gada SEG emisiju samazināšanas mērķa sasniegšanā būs privātajām investīcijām. Nepieciešams stimulēt to pieejamību un mērķtiecīgu izmantošanu.

*2. Vai uzskatāt, ka, ja projekti izpilda minimālās kritēriju prasības, finansējums būtu jāpiešķir tādā veidā, lai saglabātu inovācijas fonda projektu plašāku ģeogrāfisko pārklājumu (piemēram, viens projekts katrai valstij)? Kāda veida projektus ir paredzēts īstenot, vai tiks īstenoti CCS*[[13]](#footnote-13) *vai CCU*[[14]](#footnote-14) *projekti?*

Atbalstām Inovāciju fonda projektu plašāku ģeogrāfisko pārklājumu. Taču, lai tas būtu iespējams, nepieciešams arī izveidot adekvātus fonda darbības nosacījumus. Nepieciešams nodrošināt iespējas piedalīties arī maziem projektiem. Iespējams, apsverama projektu konkursu (atbalstot inovatīvas iniciatīvas SEG emisiju samazināšanai, kas sastāv no daudzām aktivitātēm, nevis vienām apjomīgām investīcijām noteiktā tehnoloģijā) atbalstīšana

Neatbalstām finansējuma iezīmēšanu CCS/CCU projektiem, jo šādu projektu iespējamība dalībvalstīs ir ļoti ierobežota un tas būtiski ietekmē finansējuma pieejamību. Nepieciešams uzsvars uz atjaunojamo energoresursu lietojumu un inovatīvajām tehnoloģijām/risinājumiem.

*3. Kādā veidā direktīvā būtu atspoguļojams modernizācijas fonda caurspīdīgums – tiešā veidā ar specifiskām norādēm par finansējumu, vai netiešā veidā norādot pārvaldības struktūru (Investīciju valdes un vadības komitejas izveide)?*

Latvijai ir būtiski, lai Modernizācijas fonda finansējumu emisiju samazināšanai varētu saņemt arī maza mēroga projekti, kā arī projekti, kas tiek īstenoti ārpus ES ETS, un projektu administrēšana nebūtu nesamērīgi dārga, tādēļ vēlamies nacionālā līmeņa iesaisti projektu izvēlē un administrēšanā (nevis projektu atlasi organizējot caur Eiropas Investīciju banku un EK).

Uzskatām, ka visi svarīgākie ES ETS ietvaros izveidoto finansēšanas mehānismu (fondu) nosacījumi ir iekļaujami Direktīvas projektā, lai, jau apstiprinot Direktīvas projektu, būtu skaidri saprotama finanšu mehānismu darbība un šī mehānisma atbalstīto projektu nosacījumi.

**2. daļa. Enerģētikas Savienības jaunā pārvaldība**

Eiropadomes secinājumos tika noteikts, ka klimata un enerģētikas mērķu sasniegšanai un nodrošināšanai ir nepieciešams ieviest uzticamu un caurspīdīgu pārvaldības sistēmu pārvaldības sistēmu.

Ir noteikts, ka Enerģētikas Savienības pārvaldībai ir jābalstās uz modernizētu un racionalizētu plānošanu, ziņošanu un monitoringu klimata un enerģētikas jomās; uz strukturētu politisko dialogu starp ES dalībvalstīm, EK un citām ES iestādēm; uz stiprinātu reģionālo sadarbību.

Enerģētikas ministru padomes sanāksmē (turpmāk – TTE padome) 2015. gada 26. novembrī tika pieņemti Padomes secinājumi par Enerģētikas Savienības pārvaldību[[15]](#footnote-15), ar kuru tiktu pārraudzīts ES kopīgais progress ceļā uz to, kā tiek sasniegti ES mērķi enerģētikas un klimata pārmaiņu jomā un tās vispārējie politikas mērķi visās piecās Enerģētikas Savienības dimensijās.

Minētie Padomes secinājumi ietver politiskās vadlīnijas pārvaldības sistēmas izveidošanai, nosakot laika grafiku visam procesam un uzsverot elastību un iespēju izvēlēties pēc iespējas izmaksu efektīvākās politikas. Tika arī noteikts, ka ir nepieciešamas Eiropadomes vadlīnijas, kas ir balstītas t.sk. uz EK ikgadējiem ziņojumiem par Enerģētikas Savienības stāvokli. Tika noteikti pārvaldības sistēmas galveno elementu pamati – nevajadzīgā regulējošā sloga modernizācijas un samazināšana ziņošanas prasībām, nacionālo plānu un progresa ziņojumu veidlapas, reģionālās sadarbības vadlīnijas, indikatoru saraksts un metodoloģija galvenajiem kopējiem indikatoriem, scenārijiem un prognozēm.

EK 2016. gada beigās plāno publicēt leģislatīvo priekšlikumu par Enerģētikas Savienības pārvaldību. Taču nacionālo enerģētikas un klimata plānu (turpmāk – nacionālie plāni) nosacījumu sagatavošanas process ir jau sācies, balstoties uz EK vadlīnijām[[16]](#footnote-16) un TTE padomes 2015. gada 26. novembra secinājumiem. EK vadlīnijās ir noteikusi, ka nacionālo plānu projektu iesniegšanai EK jāīsteno 2017. gadā un tos ir jāpabeidz iesniegt līdz 2018. gada ziņojumam par Enerģētikas Savienības stāvokli. Saskaņā ar EK vadlīnijām, dalībvalstīm 2017. gadā ir jāveic iesaistīto pušu un reģionālās konsultācijas par nacionālajiem plāniem un jānodrošina EK ar integrētām prognozēm, nosedzot references un politikas scenārijus.

Šobrīd EK pabeidz darbu pie esošās plānošanas, ziņošanas un monitoringa prasībām izvērtēšanu. Ņemot vērā šo izvērtējumu un notiekošās diskusijas ar ES dalībvalstīm, Eiropas Parlamentu un iesaistītajām pusēm, EK plānotajā tiesību akta priekšlikumā vēlas arī modernizēt esošās ziņošanas un monitoringa prasības un samazināt administratīvo slogu ES dalībvalstīm un EK. Tajā pašā laikā šim priekšlikumam ir jānodrošina saskaņotība, vienkāršošana un atbilstība starp dažādām ziņošanas plūsmām, un rūpīgs monitorings Enerģētikas Savienības īstenošanai.

Saistībā ar Enerģētikas Savienību Latvijas pozīcija apstiprināta Latvijas nacionālajā pozīcijā Nr. 1 „Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai, Reģionu komitejai un Eiropas Investīciju bankai – Enerģētikas Savienības stāvoklis”, kas apstiprināta Ministru kabineta 2015. gada 15. decembra sēdē, un Latvijas nacionālajā pozīcijā Nr. 1 „Padomes secinājumu projekts par Enerģētikas Savienības pārvaldības sistēmu”, kas apstiprināta Ministru kabineta 2015. gada 20. oktobra sēdē.

**Latvijas viedoklis**

*1. Enerģētikas Savienība paredz laicīgu sagatavošanos pārejai uz konkurētspējīgu oglekļa mazietilpīgu ekonomiku. Kā Enerģētikas Savienības pārvaldība var vislabāk būt izmantota kā rīks šādai pārejai?*

Enerģētikas Savienības pārvaldībai ir jābūt cieši integrētai ar politikas plānošanas un īstenošanas pasākumiem nacionālā, reģionāla un ES līmenī. To efektīvā veidā var nodrošināt iespēju robežās balstoties uz jau esošajiem plāniem un līdzšinējo pieredzi.

Enerģētikas Savienība aptver piecas savstarpēji cieši saistītas dimensijas, un nacionālās ekonomikas dekarbonizācija ir tikai viena no dimensijām. Pārējās dimensijas ir saistītas ar enerģētikas politikas uzdevumiem, kas atšķirīgā līmenī palīdzēs īstenot pāreju uz konkurētspējīgu oglekļa mazietilpīgu ekonomiku. Savukārt tādas nozares kā lauksaimniecība, zemes izmantošana un mežsaimniecība, izejvielu un ķīmisko vielu patēriņš, kā arī atkritumu un notekūdeņu apsaimniekošana Enerģētikas Savienībā iekļaujas tikai pastarpināti. Tas varētu apgrūtināt efektīvu klimata politikas plānošanas un ieviešanas procesu, īpaši, valstīs, kurās enerģētikas joma nav galvenais SEG emisiju avots.

*2. 2015. gada 26. novembra TTE padomes secinājumi un EK vadlīnijas sniedz pamatu integrēto nacionālo enerģētikas un klimata plānu sagatavošanai. Kādi pamata elementi un galvenā informācija ir jāiekļauj šādos plānos, ņemot vērā nacionālos plānošanas procesus, Eiropas mēroga salīdzināmību šiem plāniem un kolektīvajiem sasniegumiem Enerģētikas Savienības mērķiem visās piecās dimensijās? Kur jūs redzat iespējas efektīvai ziņošanas nosacījumu modernizēšanai?*

Latvija iestājas par to, lai pārvaldības mehānisms, t.sk. nacionālie plāni, pilnvērtīgi attiektos uz enerģētiskās drošības stiprināšanas un ES iekšējā enerģijas tirgus pabeigšanas jautājumiem, kas ir centrāli Enerģētikas Savienības elementi un vienlīdz svarīgi ar KEPS 2030 mērķu sasniegšanu. Uzskatām, ka pārvaldības mehānismam un tā ietvaros īstenotiem pasākumiem savstarpēji saskaņoti jāaptver visas Enerģētikas Savienības dimensijas. Pretējā gadījumā ir pamats bažām par nekonsekventu pieeju šajā procesā. Nacionālajos plānos būtu jāsasaista Enerģētikas Savienības dimensijas savā starpā.

Latvija uzskata, ka ar pārvaldības procesu dalībvalstīm būtu jānodrošina iespējas un elastības īstenot nacionālās stratēģiskās prioritātes. Pārvaldības mehānisma ietvaros ir jāņem vērā līdz šim atzītās dalībvalstu un atsevišķu reģionu atšķirības attiecībā uz dažādiem enerģētikas un klimata politiku jautājumiem, t.sk. energoresursu pieejamību, energobilanci, integrācijas līmeni ES iekšējā tirgū, tautsaimniecības vajadzībām u.c. Svarīgi, lai nacionālo plānu sagatavošana ir dalībvalstu rokās (*national ownership*) un tajos ietvertais būtu saskaņā ar dalībvalstu stratēģiskajām prioritātēm. Tāpat, būtiski, lai dalībvalstis saturiski var noteikt nacionālo plānu īstenošanu atbilstoši to iespējām un prioritātēm. Tādēļ svarīgi ir nodrošināt efektīvu sadarbību starp EK un dalībvalstīm pārvaldības mehānisma izveides un īstenošanas gaitā.

Nacionālo plānu izstrādei jābalstās uz pastāvošajiem enerģētikas un klimata pārmaiņu jomas politikas plānošanas mehānismiem, tai skaitā tiem, kas noteikti valsts tiesību aktos. Šai sistēmai jābūt balstītai uz līdzšinējo Enerģētikas Savienības aptverto politiku plānošanas pieredzi un jāņem vērā ES klimata politika un arī ES starptautiskās saistības klimata pārmaiņu politikas jomā.

Svarīgi, lai pārvaldības sistēma racionalizētu un vienkāršotu dalībvalstu ziņošanas prasības, nepalielinot esošo administratīvo slogu. Latvija uzskata, ka integrēta plāna sagatavošanai ir jāmazina dalībvalstīm uzliktās ziņošanas un uzraudzības funkcijas, kā arī citu plānu un ziņojumu sagatavošana, īpaši attiecinot uz klimata pārmaiņu politiku. Pagaidām Latvija vēl neredz, kā EK izstrādātā nacionālo plānu veidlapa būtiski uzlabos tajos iekļautās informācijas salīdzināmību vai atvieglos dalībvalstīs politiku plānošanas procesu.

Ņemot vērā to, ka nacionālie plāni ir jāsagatavo, lai izpildītu nacionāli saistošus klimata mērķus, tad obligāti nacionālajos plānos ir jābūt iekļautiem šiem mērķiem un informācijai par politikām šo mērķu sasniegšanai. Jāiekļauj vispārīgi indikatori un nosacījumi mērķu sasniegšanas progresa novērtēšanai.

Latvija uzskata, ka nedrīkst ES dalībvalstīm uzlikt par pienākumu nacionālajos plānos ņemt vērā tos mērķus, kas ES dalībvalstīm nav saistoši, piemēram, ES ETS mērķis, kas ir noteikts kopējs visām ES ETS iekārtām un kura izpildi koordinē un nodrošina EK; energoefektivitātes mērķis, kas saskaņā ar Eiropadomes secinājumiem ir indikatīvs kopējs ES mēroga mērķis; atjaunojamo energoresursu mērķis, kas arī ir ES mēroga kopējs mērķis. Latvija uzskata, ka Enerģētikas Savienības attīstībai pārvaldības mehānisma ietvaros ir jānotiek saskaņā ar līdzšinējiem pieņemtajiem politiskajiem lēmumiem par ES klimata un enerģētikas politiku un tās mērķiem. Latvija iebilst pret saistošu nacionālo mērķu noteikšanu enerģētikas jomā kas būtu pretrunā līdzšinējiem Eiropadomes lēmumiem.

Latvija atkārtoti atgādina, ka nacionālie plāni nedrīkst uzlikt papildu administratīvo slogu ES dalībvalstīm un nedrīkst ES dalībvalstīm likt ziņot to informāciju, ko ES dalībvalstis jau ziņo citu saistību ietvaros, piemēram, Monitoringa Mehānismu Regula[[17]](#footnote-17) jau nosaka ziņošanas pienākumus, ko nosaka arī Konvencija, tās Kioto protokols vai Parīzes Nolīgums un tās līgumslēdzējpušu lēmumi, un minētās regulas ietvaros jau tiek ziņoti daudzi dati, kas ir iekļauti EK izstrādātajā nacionālo plānu veidlapā.

Ņemot vērā, ka klimata politikas ietvaros plānošanas un ziņošanas pienākumus nosaka Konvencija, tās Kioto protokols un Parīzes Nolīgums, kas ir saistoši visām ES dalībvalstīm un arī ES, ir īpaši svarīgi ziņošanas pienākumu nacionālo plānu ietvaros izstrādāt tā, lai ES dalībvalstīm nebūtu atkārtoti jāziņo tā pati informācija, kas vienreiz jau ir iesniegta.

*3. Kāds ir atbilstošākais veids saskaņošanas procesam ņemot vēra integrēto plānu reģionālo sadarbību.*

Latvija uzskata, ka plāna izstrādes gaitā divpusējs dialogs ar EK un daudzpusējas konsultācijas ar citām ES dalībvalstīm var būt noderīgs elements. Tas veicinātu saskaņotāku ES dalībvalstu politiku īstenošanu, tādējādi mazinot politiku īstenošanas atšķirības. Vienlaikus jāņem vērā, ka par šāda instrumenta (dialoga un konsultāciju) izmantošanu visās Enerģētikas Savienības ietvertajās jomās ir nepieciešama plašāka diskusija. Baltijas enerģijas tirgu starpsavienojuma plāna (BEMIP) pozitīvā pieredze liecina, ka enerģētikas jautājumos ciešāka sadarbība ir vērtējama pozitīvi.

Reģionālajai koordinācijai ir jāfokusējas uz pārrobežu pasākumiem, vai pasākumiem ar būtisku pārrobežu ietekmi. Reģionālo sadarbību ir noderīgi attiecināt arī uz jautājumiem, kur reģionālā sadarbība var sniegt nozīmīgu pievienoto vērtību attiecībā uz pasākumu efektivitāti un izmaksām.

Latvija uzskata, ka citos jautājumos nacionālo plānu saskaņošanai reģionālā līmenī ir jābūt brīvprātīgai un balstītai uz kopīgiem ieguvumiem. Nedrīkst pieļaut, ka pārējās konkrētā reģiona valstis var uzspiest savu viedokli kādai ES dalībvalstij nacionālo plānu izstrādē, jo ir jāievēro ikvienas ES dalībvalsts konkurētspējas nodrošināšana un kopējā ES saistību izpilde.

Nacionālo plānu īstenošanas laikā reģionālajai sadarbībai jāatbilst sākotnējām vienošanām par to īstenošanu un saistību līmeni reģionālā līmenī. Valstīm, apņemoties īstenot noteiktus pasākumus noteiktā laikā, būtu jāpieturas pie vienošanās izpildes. Izpildes kavēšanās gadījumā noderīga varētu būt EK iesaiste. Reģionālajai sadarbībai ir jārespektē ES dalībvalstu rīcības brīvība izvēlēties nacionālajā plānā noteikto mērķu un pasākumu īstenošanu.

**Latvijas delegācija:**

Delegācijas vadītājs: **Kaspars Gerhards**, vides aizsardzības un reģionālās attīstības ministrs.

Delegācijas dalībnieki: **Alda Ozola**, Vides aizsardzības un reģionālās attīstības ministrijas valsts sekretāra vietniece;

**Ilze Prūse,** Vides aizsardzības un reģionālās attīstības ministrijas Klimata pārmaiņu departamenta direktore.

Vides aizsardzības un  
reģionālās attīstības ministrs K.Gerhards

Vīza:

Vides aizsardzības un reģionālās attīstības ministrijas  
valsts sekretārs R.Muciņš

01.07.2016. 13:48

4671

E.Stanga

66016787, [evita.stanga@varam.gov.lv](mailto:evita.stanga@varam.gov.lv)

1. Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā [↑](#footnote-ref-1)
2. Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai „Eiropas ūdens resursu aizsardzības konceptuālais plāns” (COM/2012/0673) [↑](#footnote-ref-2)
3. Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu Komitejai „Pielāgošanās klimata pārmaiņām: ES stratēģija” (COM/2013/0216) [↑](#footnote-ref-3)
4. M.Burke, S.M.Hsiang, E.Miguel “Global non-linear effect of temperature on economic production” Publikācija žurnālā *Nature* 527, 235–239 (12 November 2015) [↑](#footnote-ref-4)
5. ANO Sendai Ietvarprogrammas katastrofu risku mazināšanai mājaslapa: <http://www.unisdr.org/we/coordinate/sendai-framework> [↑](#footnote-ref-5)
6. Uz 2016. gada 15. jūniju visiem upju baseinu apgabaliem tie bija apstiprināti 10 ES dalībvalstīs; vēl 3 ES dalībvalstīs tie bija apstiprināti daļai upju baseinu apgabalu [↑](#footnote-ref-6)
7. Eiropas Parlamenta un Padomes 2007. gada 23. oktobra Direktīva 2007/60/EK par plūdu riska novērtējumu un pārvaldību [↑](#footnote-ref-7)
8. Parīzes Nolīguma teksts angļu valodā pieejams šeit: <http://unfccc.int/files/essential_background/convention/application/pdf/english_paris_agreement.pdf> [↑](#footnote-ref-8)
9. Eiropadomes 2016. gada 17.-18. marta secinājumi pieejami šeit: <http://data.consilium.europa.eu/doc/document/ST-12-2016-INIT/en/pdf> [↑](#footnote-ref-9)
10. ES Vides ministru padomes 2016. gada 20. jūnija paziņojums pieejams šeit: <http://www.consilium.europa.eu/press-releases-pdf/2016/6/47244642904_en.pdf> [↑](#footnote-ref-10)
11. 2014. gada 23.-24. oktobra Eiropadomes secinājumu teksts: <http://data.consilium.europa.eu/doc/document/ST-169-2014-INIT/lv/pdf> [↑](#footnote-ref-11)
12. Eiropas Parlamenta un Padomes 2003. gada 13. oktobra Direktīvu Nr. 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK [↑](#footnote-ref-12)
13. Oglekļa uztveršana un noglabāšana (*carbon capture and storage*) [↑](#footnote-ref-13)
14. Oglekļa uztveršana un atkal-izmantošana (*carbon capture and use*) [↑](#footnote-ref-14)
15. Padomes 2015. gada 26. novembra secinājumi „Enerģētikas Savienības pārvaldības sistēma” (<http://data.consilium.europa.eu/doc/document/ST-14459-2015-INIT/lv/pdf>) [↑](#footnote-ref-15)
16. 2015. gada 18. novembra Eiropas Komisijas paziņojuma Eiropas Parlamentam, Padomei, Eiropas Ekonomikas un sociālo lietu komitejai un Eiropas Investīciju bankai „Pamatstratēģija spēcīgai Enerģētikas savienībai ar tālredzīgu klimata pārmaiņu politiku” Pielikums „vadlīnijas dalībvalstīm par nacionālajiem enerģētikas un klimata plāniem kā daļai no Enerģētikas Savienības pārvaldības” (<http://eur-lex.europa.eu/resource.html?uri=cellar:ebdf266c-8eab-11e5-983e-01aa75ed71a1.0008.03/DOC_5&format=HTML&lang=EN&parentUrn=CELEX:52015DC0572>) [↑](#footnote-ref-16)
17. Eiropas Parlamenta un Padomes 2013. gada 21. maija regula Nr. 525/2013 par mehānismu siltumnīcefekta gāzu emisiju pārraudzībai un ziņošanai un citas informācijas ziņošanai valstu un Savienības līmenī saistībā ar klimata pārmaiņām un par Lēmuma Nr. 280/2004/EK atcelšanu [↑](#footnote-ref-17)